बोधगया. मगध यूनिवर्सिटी थाने की सर्वोदयपुरी कॉलोनी की किशोरी के साथ छेड़खानी और इसका विरोध दर्ज करने पर पीट-पीटकर गंभीर तौर से घायल कर दिए जाने की घटना ने शुक्रवार को तूल पकड़ लिया। मामले में आरोपी बनाए गए हड्डी फैक्ट्री के मालिक एहसान खान एवं उसके सहयोगी की अविलंब गिरफ्तारी की मांग को लेकर पीड़ित पक्ष के लोग सड़क पर उतर आए।
आक्रोशितों ने सहदेव खाप के पास सड़क को जाम कर दिया और प्रदर्शन करने लगे। इसी क्रम में एक पक्ष के लोग उक्त स्थल पर जाम नहीं लगाने की बात को लेकर आक्रोशितों से ही भिड़ गए। इस दौरान दोनों ओर से काफी रोड़ेबाजी व हाथापाई हुई। कई लोगों के घायल हो गए।
जाम के दौरान विवाद की सूचना के बाद सिटी एसपी अवकाश कुमार, एएसपी बलिराम कुमार चौधरी, विधि व्यवस्था डीएसपी सतीश कुमार, मगध विवि थाना की पुलिस समेत कई थानों की पुलिस मौके पर पहुंची। उग्र रहे लोगों को नियंत्रित किया। आक्रोशित लोग मगध विश्वविद्यालय के थानाध्यक्ष को हटाने की मांग कर रहे थे। वहीं आरोपित को पकड़ने की मांग पर भी अड़े थे। आरोप था कि थानाध्यक्ष मामले को दबाने का प्रयास कर रहे हैं। सिटी एसपी ने लोगों को आश्वस्त किया, तब जाकर लोग माने। वहीं जाम हटाने को लेकर दो पक्षों के बीच हुई मारपीट में हुए घायल लोगों में कारू पासवान, सुरेश पासवान, मंटू पासवान, रामबल्ली मांझी, हरि मांझी थे।
सहदेव खाप के पास जाम कर रहे थे लोग, दूसरे गुट ने कहा- कहीं और लगाओ जाम
नाबालिग लड़की के साथ घटना तब हुई थी, जब वह लकड़ी चुनने का काम कर रही थी। इसी क्रम में फैक्ट्री के मालिक ने सहयोगी के साथ मिलकर छेड़खानी की थी, लड़की ने जब विरोध जताया तो उसे बर्बरतापूर्वक पीटा गया था। घटना के बाद घायल पीड़िता को मगध मेडिकल कालेज अस्पताल में भर्ती कराया गया। मामले को लेकर गुरुवार की रात को प्राथमिकी दर्ज हुई है। इधर गया-डोभी मार्ग के जाम होने से मैट्रिक के परीक्षार्थियों को काफी परेशानी झेलनी पड़ी। जाम स्थल से आगे बढ़कर दूसरे वाहन के सहारे वे अपने केन्द्रों पर पहुंचने की जल्दी में देखे गए।
hin_Deva hin_Deva hin_Deva hin_Deva hin_Deva